Linja-auto ajoi väkijoukkoon ja syöksyi alas metrosisäänkäyntiin Moskovan länsiosassa.

Moskovassa viisi ihmistä on kuollut bussin syöksyttyä päin jalankulkijoiden alikulkutunnelia, kertoo poliisi.

Venäläiset uutistoimistot kertovat, että linja-auto ajoi metroasema Slavjanski Bulvarin sisäänkäynnille ja syöksyi portaita alas osuen matkalla lukuisiin ihmisiin. Slavjanski Bulvar kuuluu kaupungin vilkkaimpiin metroasemiin.

Ainakin neljän kerrotaan kuolleen.­

Tapahtumien aikaan aseman sisäänkäynnin juurella oli suuri joukko ihmisiä.

Valtiollisen tv:n videokuvassa näkyy, kuinka bussi ajaa useiden jalankulkijoiden päälle. Bussi on ajautunut alikulkutunneliin johtavien portaiden alapäähän ja törmännyt tunnelinsuuhun.

Tunnelissa lähellä metroasemaa Moskovan länsiosissa oli Tassin mukaan tapahtumahetkellä paljon ihmisiä. Loukkaantuneita kerrotaan olevan 15.

Sputnikin lähteiden mukaan turmalla ei arvella olevan terrorismikytköksiä.

Virallista vahvistusta siitä, mikä johti bussin ajautumiseen ihmisjoukkoon, ei ole vielä tullut. Tass kertoo, että poliisi on pidättänyt linja-auton kuljettajan ja tutkii tapahtumien kulkua.

Onnettomuuspaikalla työskentelee parhaillaan suuri joukko turvallisuuspalvelun edustajia, poliiseja, pelastushenkilökuntaa ja lääkäreitä. Tilanteessa loukkaantuneita viedään paikalta pois helikopterilla.

Pelastajat veivät loukkaantuneita hoitoon tapahtumapaikalla.­

Paikalle on saapunut myös Moskovan pormestari Sergei Sobjanin, joka on ilmaissut surunvalittelunsa uhrien omaisille.